ພິທີໂຮມຊຸມນຸມສະເຫຼີມສະຫຼອງວັນສື່ມວນຊົນ ແລະ ການພິມຈໍາໜ່າຍຄົບຮອບ 65 ປີໄດ້ຈັດຂຶ້ນຢ່າງຍິ່ງໃຫ່ຍໃນວັນທີ 13 ສິງຫາ 2015 ທີ່ສູນການຄ້າລາວໄອເຕັກ ນະຄອນຫຼວງວຽງຈັນ, ໂດຍການເປັນກຽດເຂົ້າຮ່ວມ ຂອງ ທ່ານ ຈັນສີ ໂພສີຄຳ ເລຂາທິການສູນກາງພັກ, ຫົວໜ້າຄະນະຈັດຕັ້ງສູນກາງພັກ, ພ້ອມດ້ວຍບັນດາກຳມະການສູນກາງພັກ, ລັດຖະມົນຕີວ່າການ, ຊ່ວຍວ່າການ ພ້ອມພະນັກງານອາວຸໂສ, ບັນນາທິການຂະແໜງການສື່ ແລະ ພາກສ່ວນກ່ຽວຂ້ອງເຂົ້າຮ່ວມຢ່າງຫຼວງຫຼາຍ.
ໃນພິທີ ທ່ານ ສຈ. ດຣ ບໍ່ແສງຄຳ ວົງດາລາ ກຳມະການສູນກາງພັກ, ລັດຖະມົນຕີວ່າການກະຊວງຖະແຫຼງຂ່າວ ວັດທະນະທຳ ແລະ ທ່ອງທ່ຽວ ໄດ້ຍົກໃຫ້ເຫັນການກຳເນີດ, ການເຕີບໃຫຍ່ຂະຫຍາຍຕົວທາງດ້ານປະລິມານ ແລະ ຄຸນນະພາບຂອງວຽກງານສື່ມວນຊົນ ແລະ ການພິມຈຳໜ່າຍຕະຫຼອດ 65 ປີ ຜ່ານມາ ໃນນັ້ນການພັດທະນາວຽກງານສື່ມວນຊົນ ແລະ ການພິມຈຳໜ່າຍ ມີບາດກ້າວຂະຫຍາຍຕົວຢ່າງວ່ອງໄວ ເຊິ່ງສະແດງອອກໃນປັດຈຸບັນພວກເຮົາມີສື່ສິ່ງພິມທັງໝົດ 127 ສະບັບ, ໃນນັ້ນມີໜັງສືພິມ 27 ສະບັບ, ເປັນລາຍວັນ 11 ສະບັບ, ມີວາລະສານທັງໝົດ 100 ສະບັບ ນັບທັງພາກລັດ ແລະ ເອກະຊົນ; ວິທະຍຸກະຈາຍສຽງມີທັງໝົດ 63 ສະຖານີ ເພີ່ມຂຶ້ນ 11 ສະຖານີ ຖ້າທຽບໃສ່ປີ 2011, ໂທລະພາບມີທັງໝົດ 37 ສະຖານີ ເພີ່ມຂຶ້ນ 5 ສະຖານີ ຖ້າທຽບໃສ່ປີ 2011, ຢູ່ສູນກາງມີ 9 ສະຖານີ, ໃນນັ້ນສະຖານີເອກະຊົນ 3 ສະຖານີ, ສາມາດແຜ່ພາບທາງພາກພື້ນດິນກວມ 80%.
ສ່ວນວຽກງານການພິມແລະ ຈຳໜ່າຍກໍມີການພັດທະນາ ແລະ ເຕີບໃຫຍ່ຂະຫຍາຍຕົວເຊັ່ນດຽວກັນ ປັດຈຸບັນ ທົ່ວປະເທດມີໂຮງພິມ, ຮ້ານພິມ ແລະ ຮ້ານອອກແບບພິມທັງໝົດ 100 ກວ່າແຫ່ງ ໃນນັ້ນ ມີໂຮງພິມລັດເກືອບ 10 ແຫ່ງ ພ້ອມນີ້ ຜົນງານການປະພັນ ຂອງບັນດານັກຂຽນ ກໍໄດ້ຮັບການພັດທະນາ ແລະ ເຕີບໃຫຍ່ຂະຫຍາຍຕົວຂຶ້ນໄປເລື້ອຍໆ.
ໃນໂອກາດນີ້ ທ່ານ ຈັນສີ ໂພສີຄຳ ຍັງໃຫ້ທິດຊີ້ນຳໃນການພັດທະນາວຽກງານສື່ມວນຊົນ ແລະ ການພິມຈຳໜ່າຍ ເຊິ່ງທ່ານໄດ້ຍົກໃຫ້ເຫັນວ່າ: ວຽກງານ ຖະແຫຼງຂ່າວສື່ມວນຊົນ ແລະ ການພິມຈຳໜ່າຍ ແມ່ນວຽກງານສຳຄັນອັນໜຶ່ງ ຊຶ່ງໄດ້ເຮັດບົດບາດ ເປັນເຄື່ອງມື ເປັນປາກກະບອກສຽງ ທີ່ແຫຼມຄົມ ໃນການເຜີຍແຜ່ແນວທາງນະໂຍບາຍຂອງພັກ ແລະ ລັດເຮົາ, ເຮັດໜ້າທີ່ໂຄສະນາສຶກສາອົບຮົມນ້ຳໃຈຮັກຊາດ, ຮັກລະບອບໃໝ່, ລະບອບປະຊາທິປະໄຕ ແລະ ສ້າງສະຕິ ເຄົາລົບກົດກົດໝາຍໃຫ້ປະຊາຊົນ, ສົ່ງເສີມໃຫ້ປະຊາຊົນ ຮູ້ອະນຸລັກຮັກສາ ແລະ ເສີມຂະຫຍາຍວັດທະນະທຳອັນດີງາມຂອງຊາດ ແລະ ບັນດາເຜົ່າ.
ໃນໄລຍະຜ່ານມາໄດ້ປະກອບສ່ວນເຂົ້າໃນການຕໍ່ສູ້ຕ້ານບັນດາຖ້ອຍທຳນອງ ໃສ່ຮ້າຍປ້າຍສີ ແລະ ທັດສະນະທີ່ຜິດພາດ, ຕ້ານການສໍ້ລາດບັງຫຼວງ, ສິ່ງຫຍໍ້ທໍ້ຕ່າງໆໃນສັງຄົມ, ປຸກລະດົມນ້ຳໃຈຮັກຊາດຮັກລະບອບໃໝ່ຂອງປະຊາຊົນບັນດາຊັ້ນຄົນ, ເປັນເຈົ້າການສຸມໃສ່ກໍ່ສ້າງ ແລະ ປົກປັກຮັກສາປະເທດຊາດ, ດຳເນີນພາລະກິດ ປ່ຽນແປງໃໝ່ ເພື່ອຈຸດໝາຍ ປະເທດຊາດເຂັ້ມແຂງ, ປະຊາຊົນຮັ່ງມີຜາສຸກ, ສັງຄົມມີປະຊາທິປະໄຕ, ຍຸຕິທຳ ແລະ ສີວິໄລຕາມທິດສັງຄົມນິຍົມ.
ພ້ອມກັນນັ້ນວົງການສື່ມວນຊົນ ແລະ ການພິມຈຳໜ່າຍຍັງໄດ້ມີການພັດທະນາຕົນເອງທັງ ດ້ານປະລິມານ ແລະ ຄຸນນະພາບ, ບັນດາພາຫະນະສື່ມວນຊົນໄດ້ນຳໃຊ້ວິທະຍາສາດທີ່ກ້າວໜ້າ, ເຕັກໂນໂລຊີຂ່າວສານທັນສະໄໝ ພ້ອມກັນນີ້ ສື່ມວນຊົນ ຈຳນວນໜຶ່ງໄດ້ບືນຕົວຊອກແຫຼ່ງລາຍຮັບກຸ້ມຕົນເອງ ເພື່ອຫຼຸດຜ່ອນການແບກຫາບດ້ານງົບປະມານຂອງລັດ.
ທ່ານ ຈັນສີ ໂພສີຄໍາ ຍັງຍົກໃຫ້ເຫັນຕື່ມອີກວ່າ: ເຖິງຢ່າງໃດກໍຕາມຄຽງຄູ່ກັບ ຜົນງານດ້ານດີທີ່ກ່າວມານັ້ນກໍເຫັນວ່າສື່ມວນຊົນ ແລະ ວຽກງານພິມຈຳໜ່າຍຂອງພວກເຮົາກໍຍັງມີຈຸດອ່ອນຄົງຄ້າງ ແລະ ຂໍ້ຈຳກັດຈຳນວນໜຶ່ງ ເຊັ່ນ: ການຕອບໂຕ້ຖ້ອຍທຳນອງການໂຄສະນາບິດເບືອນຂອງກຳລັງປໍລະປັກ,ການກຳແໜ້ນແນວທາງນະໂຍບາຍ ຂອງພັກຍັງບໍ່ທັນວ່ອງໄວທັນການ, ການວິເຄາະຂ່າວຍັງບໍ່ທັນເລິກ. ການອອກຂ່າວບາງຄັ້ງຄາວຍັງຊັກຊ້າເຮັດໃຫ້ຄຸນປະໂຫຍດການນຳພາແນວຄິດໃນທົ່ວສັງຄົມບໍ່ທັນໜັກແໜ້ນເຂັ້ມແຂງ.ເວົ້າລວມແລ້ວ ຄຸນນະພາບຂອງວຽກງານຖະແຫຼງຂ່າວຍັງບໍ່ທັນດີເທົ່າທີ່ຄວນ ຫຼື ເວົ້າແນວໜຶ່ງແມ່ນບໍ່ທັນໄດ້ຮັບການຍົກລະດັບໃຫ້ທ່ວງທັນກັບຄວາມຮຽກຮ້ອງ ຕ້ອງການຕົວຈິງ ຂອງຍຸກສະໄໝ ເປັນຕົ້ນແມ່ນດ້ານເຕັກນິກເນື້ອໃນ ແລະ ການດຶງດູດ ຄວາມສົນໃຈ ການສ່ອງແສງ ສະພາບຄວາມເປັນຈິງທາງດ້ານເສດຖະກິດ ແລະ ຊີວິດ ສັງຄົມບໍ່ທັນເລິກເຊິ່ງ ການໂຄສະນາຕົວແບບ ແລະ ບົດຮຽນ ທີ່ເປັນປະໂຫຍດທີ່ເກີດຂຶ້ນໃນສະພາບວຽກງານຕົວຈິງຂອງສັງຄົມຍັງເຮັດໄດ້ໜ້ອຍ.ການຄົ້ນຄວ້ານະໂຍບາຍ, ການເຊື່ອມຊຶມ ແລະ ການຈັດຕັ້ງປະຕິບັດກົດໝາຍ,ນິຕິກຳຕ່າງໆໃນການຄຸ້ມຄອງພັດທະນາວຽກງານສື່ມວນຊົນຍັງເຮັດບໍ່ທັນໄດ້ດີເທົ່າທີ່ຄວນ ການປັບປຸງລະດັບ ພື້ນຖານວັດຖຸເຕັກນິກ ແລະ ການກໍ່ສ້າງຖັນແຖວພະນັກງານວິຊາການກໍຍັງບໍ່ທັນສາມາດຕອບສະໜອງໄດ້ກັບການຂະຫຍາຍຕົວຂອງວຽກງານດັ່ງກ່າວ.
ໃນໂອກາດນີ້ ຍັງໄດ້ເປີດງານວາງສະແດງຜົນງານຂອງບັນດາສື່ມວນຊົນ ແລະ ການພິມຈຳໜ່າຍ ເຊິ່ງໃນນັ້ນ ມີ 7 ພາກສ່ວນ, ລວມມີ 100 ຮ້ານ ໄດ້ນຳເອົາຜົນງານ ແລະ ຜະລິດຕະພັນຂອງຕົນມາວາງສະແດງ, ແຈກຢາຍໃຫ້ແຂກ ແລະ ມວນຊົນທີ່ເຂົ້າຮ່ວມງານແຕ່ວັນທີ 08-16 ສິງຫາ.